Messiaanlik kogudus ja äratuskeskus
Au Kuningas, Jeruusalem
TULD JERUUSALEMMAST
Pastor Oren Lev Ari
Vajame teineteist.
Oleme üksteisest sõltuvad.
Paljude väitel sõltume vaid Issandast.
Seda küll, kuid peame mõistma,
et Issand on ihu pea.
Vaatame 1. Korintlastele 12.
"Sest nii nagu ihu on üks tervik ja sel on palju liikmeid,
aga kõik selle ihu liikmed, kuigi neid on palju,
on üks ihu, nõnda on ka Kristus."
Kui räägime ihust ehk kogudusest, mõtleme vaid enda peale.
Kuid siin öeldakse: "Nõnda on ka Kristus".
Ilma Kristuseta ei ole ihu. See on Kristuse ihu.
Tema on ihu pea.
Ihu ei saa olla ilma peata ega pea ilma ihuta.
Vaatame seda sügavuti.
Ihu sõltub peast.
Ja pea sõltub ihust.
Ta ütleb: "Minge ja kuulutage evangeeliumi."
Ta oleks võinud ju inglid saata.
Kuid Ta ei saatnud ingleid, vaid meid.
Jeesus vajab mind, teid, meid kõiki.
Nii Ta tegutseb. Ta ei saa seda muuta.
Jeesus tegutseb vaid oma ihu kaudu.
Oma koguduse kaudu. Nende kaudu, kes Temasse usuvad.
"Sest me kõik oleme ühe Vaimuga ristitud üheks ihuks,
olgu juudid või kreeklased, olgu orjad või vabad,
ning me kõik oleme joodetud ühe Vaimuga.
Sest ihu ei ole üks liige, vaid paljud liikmed.
Kui jalg ütleks: "Et ma ei ole käsi, siis ma ei kuulu ihusse",
kas ta sellepärast ei kuulu ihusse?
Ja kui kõrv ütleks: "Et ma pole silm, siis ma ei kuulu ihusse",
kas ta sellpärast ei kuulu ihusse?
Kui kogu ihu oleks silm, kuhu jääks siis kuulmine?
Kui kogu ihu oleks kuulmine, kuhu jääks siis haistmine?
Aga nüüd on Jumal seadnud iga üksiku liikme ihu külge,
nii nagu tema tahtis."
Pange tähele: nii nagu Jumal tahtis.
Oleme erinevad.
Jumal on seadnud meid paika oma tahtmist mööda.
Me ei saa Jumalaga vaielda.
Kui Ta on mind oma ihusse seadnud,
ei saa ma vastu vaielda.
Kui olen silm, ei saa ma olla kõrv.
12. peatüki alguses räägitakse vaimuandidest.
Me ei ole neid ise valinud ega ka Teda.
Tema valis meid ja seadis Jumala teenijateks.
Me vajame üksteist.
Me ei saa üksteiseta oma ülesannet täita.
Me ei saa ellu viia Jumala suurt projekti maa peal.
Mis see suur projekt on? Pääste.
Päästa võimalikult paljud inimesed.
Jumal on armastus.
Jeesus ütles Johannese 13:34 -
"Ma annan teile uue käsu: armastage üksteist!
Nõnda nagu mina teid olen armastanud, armastage teiegi üksteist!
Sellest tunnevad kõik, et te olete minu jüngrid."
Kas märkasite? Pole vahet, mis koguduses sa käid.
Pole vahet, kas oled juut või mitte.
Ihu hoiab koos üks asi. Mis?
Armastus.
Tuld Siionist
Paulus kirjutas: "Jumala armastus on välja valatud meie südamesse
Püha Vaimu läbi."
Teisisõnu - Püha Vaim on armastus.
Püha Vaim, armastus ühendab Kristuse ihu.
Kui kurdan, et pole Vaimus,
tähendab see, et ma ei ole armastuses.
Et ei ole armastust või ma ei suuda seda väljendada.
Mind juhib liha, mitte Jumala Vaim.
Loeme edasi. 1. Korintlastele 12:19 -
"Kui aga need kõik oleksid üks liige, kuhu jääks siis ihu?
Nüüd on aga küll palju liikmeid, kuid üks ihu.
Ent silm ei või öelda käele: "Mul ei ole sind tarvis!"
või jälle pea jalgadele: "Mul ei ole teid tarvis!"
Isegi pea, kes on Kristus, ei saa seda jalgadele öelda.
Seda enam ei saa seda öelda meie.
Kui palju meie üksteist vajame,
kui juba Jeesus vajab meid nii palju?
Kui palju me vajame üksteist!
Sõltume üksteisest!
Salm 22 - "Vaid hoopis vastupidi - need ihuliikmed,
mis tunduvad olevat nõrgemad, on tingimata vajalikud
ja neid, mis meie ihus tunduvad olevat autumad,
ümbritseme erilise auga,
ning oma näotuile liikmeile anname rohkem nägusust.
Meie nägusail liikmeil ei ole seda ju tarvis.
Kuid Jumal on ihu nõnda seadnud,
et ta on andnud puudulikumale rohkem au,
et ihus ei oleks lõhestumist,
vaid et liikmed üksmeelselt muretseksid üksteise eest.
Ja kui üks liige kannatab, siis kannatavad koos temaga kõik liikmed,
ja kui ühte liiget austatakse,
siis rõõmustavad sellest ühtlasi kõik liikmed."
Kui keegi kannatab ja meie mitte, ei käi me Kristuse armastuses.
Kui see ei vaeva meid, ei järgi me käsku üksteist armastada,
sest sellest tunnevad kõik, et oleme Tema jüngrid.
Kui kellegi kannatus ei puuduta üldse sinu südant,
tähendab see, et käid lihas.
Sel juhul pead meelt parandama.
Pead ütlema Issandale:
"Mul on raske. Anna andeks, Issand."
Sina pead tegema esimese sammu.
Sa suudad armastada.
Au Kuninga kogudus
Igaüks, kes siin istub, igaüks, kes kuulab,
peab alati armastama, sest armastus on välja valatud
meie südamesse Püha Vaimu kaudu.
Püha Vaim on andnud meile võime üksteist armastada.
Jumal ütleb Sakarja raamatus -
"See ei sünni väe ega võimu, vaid minu vaimu läbi."
Lihas on võimatu armastada, ja pole vajagi.
Kuid Vaimus suudad seda.
Kui alistud Issanda õpetuse alla, suudad armastada.
Ta ütles: "Läkitan oma Vaimu". Ja Ta saatiski.
"Püha Vaim meenutab teile kõik, mida olen öelnud."
Püha Vaim võib viia teid vahel kohta,
kus võite unustada oma teod,
et teie üle ei mõistetaks kohut koos selle maailmaga.
Püha Vaim ka manitseb vahel, ja see on hea.
Jätkame.
1. Korintlastele 12:27: "Teie olete aga Kristuse ihu
ning igaüks omast kohast tema liikmed."
Me ei pea vaidlema kutsumise ja andide üle.
Jumal andis meile ülesanded ja annid.
Me ei saa lihas ise midagi võtta.
Kui teeme midagi lihas, see ei õnnestu.
Vaid see, mis on Vaimus, läheb korda.
Nagu Paulus kirjutab: Meil on Püha Vaim,
ja me teame, mis me oleme Jumalalt saanud.
"Mida silm ei ole näinud ega kõrv kuulnud
ja mis inimsüdamesse ei ole tõusnud -
selle on Jumal valmimstanud neile, kes teda armastavad."
Püha Vaim annab meile ilmutuse
sellest, kes oleme ja mis on meie annid.
Peame püsima oma kutsumises ja kasutama oma ande teiste jaoks.
Annid on antud meile, et võiksime teisi teenida.
Ma ei näe, et kogudus oleks minu jaoks, vaid teie jaoks.
Kui mõtleksin, et kogudus on minu jaoks,
ei tohiks ma pastor olla.
Olen pastor teie jaoks.
Kutsumine ja annid on alati teiste jaoks.
Nii levitame me Isa armastust
ja täidame Issanda Jeesuse missiooni
ning võime olla osaduses Püha Vaimuga.
1. Korintlastele 12:28 - "Ja Jumal on seadnud koguduses
esmalt mõned apostleiks, teiseks prohveteiks,
kolmandaks õpetajaiks;
seejärel armuannid tervendamiseks,
abistamiseks, juhtimiseks,
mitmesugusteks keelteks.
Ega kõik ole apostlid?
Ega kõik prohvetid? Ega kõik õpetajad?
Ega kõigil ole tervendamisandeid?
Ega kõik räägi keeli?
Ega kõik tõlgenda neid?
Aga taotlege suuremaid armuande!
Ja ma näitan teile veel ülevama tee."
Mõned taotlevad kutsumist, mis ei kuulu neile,
ja püüavad tegutseda ilma oma andeid kasutamata.
See ajab mind vahel veidi vihaseks.
Mida sa enda arvates teed? Kas sa ei näe, et see pole sinu rida?
Kannatust! Kõik saab korda.
Issand ei jää kunagi hiljaks.
Kui Ta 2000 aasta eest tuli, saabus Ta täpselt õigel ajal.
Ta tuli täpselt õigel ajal igaühe jaoks.
Ja Ta tuleb. Meie aeg tuleb.
Annid anti meile, et võiksime käia armastuses.
Mitte meie jaoks, vaid et osutada Jumala armastust.
Kui keegi vajab tervenemist ja sul on tervendamisand,
palveta tema eest ja ta saab terveks.
Mis siis juhtub?
Inimene hakkab Jumalat tänama ja näeb Tema armastust.
Kui keegi prohveteerib, ei prohveteeri ta endale,
vaid teistele, sest Jumal tahab midagi öelda.
See kõik toob au Jumalale, meie Isale, kes on taevas.
See ei too au meile.
Oleme vaid Issanda teenijad.
Jumal käsib meid, mitte ei palu.
On suur viga öelda, et Ta palub meil armastada.
Ta ütles: "Uue käsu ma annan teile."
Ta ei esitanud palvet, vaid andis käsu.
Ta käskis seda, kuna Ta armastab meid.
Ta teab, et kui elame armastuses,
oleme õnnistatud ja saame kõik, mida vajame.
Alati, kui olen olnud haige, või midagi on valesti läinud,
selgus, et ma ei kuulnud Jumala häält
või ma ei käinud Tema armastuses.
Olgem ausad, eriti siin Jumala kojas.
Jumal käsib armastada mitte selleks, et sind maha suruda,
vaid seepärast, et Ta teab,
kuidas õnnistused võivad sinu elus täituda.
Parem on elada armastuses kui vihkamises.
Armastuses elades elad alati Vaimus.
Kui elad vihas, elad lihas.
1. Korintlaste 12 räägib andidest, ihust ja sellest, et vajame üksteist.
Mis tuleb selle järel? Mis on järgmine peatükk?
Peatükk, mis räägib armastusest.
Vahel jääme kinni andidesse ja oma au juurde.
Jumal ütleb: Mine edasi.
Siin on midagi sügavamat. Vaatame, mida Paulus kirjutab.
1. Korintlaste 12:31: "Aga taotlege suuremaid armuande!
Ja ma näitan teile veel ülevama tee."
Annid ei saa takistada sellele ülevamale teele astumist.
Vastupidi, nad viivad meid sinna, Jumala armastuse teele.
Kui Jumal hakkab mind kasutama,
tahan veel enam armastuses ja armus elada.
Mõistan veel paremini, et tegutseb Jumal, mitte mina.
Tuld Siionist
Seejärel alustas Paulus Piibli kauneimat kirjakohta.
Peatükki, milles on usklike jõud.
Nii meie kui kogu Kristuse ihu peaks sellest rohkem rääkima.
1. Korintlaste 13:1 - "Kui ma räägiksin inimeste
ja inglite keeli, aga mul ei oleks armastust ..."
Võime kasutada ande, kuid kui need ei vii ülevamale teele,
mis kasu sellest on?
"... siis ma oleksin kumisev vasknõu või kõlisev kuljus.
Ja kui mul oleks prohvetianne
ja ma teaksin kõiki saladusi ja ma tunnetaksin kõike
ja kui mul oleks kogu usk, nii et ma võiksin mägesid teisale tõsta,
aga mul ei oleks armastust, siis poleks minust ühtigi.
Ja kui ma kõik oma vara ära jagaksin
ja kui ma oma ihu annaksin põletada,
aga mul ei oleks armastust, siis ma ei saavutaks midagi.
Armastus on pika meelega, armastus hellitab,
ta ei ole kiivas, armastus ei kelgi ega hoople,
ta ei käitu näotult, ta ei otsi omakasu,
ta ei ärritu. Ta ei jäta meelde paha,
tal ei ole rõõmu ülekohtust, aga ta rõõmustab tõe üle.
Ta lepib kõigega, ta usub kõike, ta loodab kõike, ta talub kõike.
Armastus ei hääbu kunagi.
Olgu ennustused - need kõrvaldatakse,
olgu keeled - need vaibuvad, olgu tunnetus - see lõpeb ära.
Sest poolikult me tunnetame ja poolikult me ennustame,
aga kui tuleb täielik, siis kõrvaldatakse poolik."
Tahan sellest rohkem rääkida.
Esimesena täitub see perekonnas ja koguduses,
seejärel võib see realiseeruda maailmas.
Kõigepealt sünnib see siin.
Seepärast ütlen inimestele, et nad peavad kogudusse tulema.
Kogudus on koht, kus võib õppida Jumala armastust.
See on koht, kus võib õppida austama ja armastama,
teisi kaitsma ja teenima.
Kogudus on see koht - Kristuse ihu.
Vaatame Galaatlaste kirja.
Galaatlaste 5:22 - "Aga Vaimu vili on armastus,
rõõm, rahu, pikk meel, lahkus, headus, ustavus,
tasadus, enesevalitsus -
millegi niisuguse vastu ei ole Seadus.
Jeesuse Kristuse omad on lihaliku loomuse risti löönud
koos kirgede ja himudega.
Kui me elame Vaimus, siis käigem ka Vaimus.
Ärgem olgem auahned,
üksteise ärritajad, üksteise kadestajad!"
See on väga võimas.
Mida me teeme?
Ärritame ja kadestame üksteist.
Ta ütleb samuti, et kui te üksteist sööte,
ei jää te püsima.
Peame üksteist armastama,
kuid me ei saa seda teha enne, kui mõistame,
et vajame üksteist ja sõltume üksteisest.
Me ei saa üksteiseta hakkama.
Nii nagu silmad, kõrvad, käed ja jalad.
Inimesed võivad olla vigased, kuid mitte Kristuse ihu.
Kui käsi või jalg on puudu, on meil halb olla.
See on otsekui haigus. Kuid Jeesus on meid tervendanud,
eelkõige vaimulikult.
Ta tahab, et Tema ihu oleks terve.
Tervis tuleb vaid armastuse tagajärjel.
Oleme kõik erinevad.
Ka meie Piiblikooli lõpetanud
on kõik erinevad.
See on Kristuse ilu,
et erinevatel inimestel on üks Vaim.
Armastuse vaim.
Mul on unistus.
Et siin koguduses oleks mitmesuguseid inimesi,
erineva emakeelega, eri rahvustest, inimesi, keda Jumal oma maale toob.
Et mõistame üksteist Vaimus.
Mul on nägemus, et ühel päeval ei öelda enam:
"Oreni kogudus" või kellegi teise kogudus,
vaid öeldakse "Jeesuse kogudus".
Ei räägita enam venelaste või etiooplaste kogudustest,
või inglaste ja ameeriklaste kogudustest.
Me ei ole ükski neist.
Oleme Jumala lapsed.
Me ei pääse Jumala riiki seetõttu, et räägime heebrea keelt,
või vene keelt või isegi kui räägime keeli.
Pääseme sinna, kuna usume, et Jeesus on Issand.
See avab ukse Jumala riiki.
Peame mõistma, et annid anti meile vaid selleks,
et võiksime üksteist armastada ja teenida.
Et võiksime üksteist aidata
ja koos võime aidata maailmal päästetud saada.
Peame ühinema armastuses.
Meie elud on ehk erinevad, kuid mõned asjad ei muutu:
Jumala Sõna, Püha Vaim ja Jeesus Kristus.
Oleme erinevad. Igaühel meist on armuand.
Igaühel on kutsumine.
Olen pastor, et võiksin aidata teid ühtsusesse
ja vahel ehk mõnda oma kohale juhatada,
aidata tal paremini näha. Ei midagi enamat.
Igaühel on Jumalalt kutse ja and, kuid kõige tähtsam:
oleme Kristuse ihu ja Tema on pea.
Sõltume üksteisest ja Jeesusest
ning Jeesus sõltub meist.
Ei ole hea, kui Ta avastab, et Tema ihu on vigane.
Kui puudub jalg või käsi, ütleb Ta: "Nii ei lähe."
Asi tuleb parandada. Ta võib küll teha ime,
kuid eelkõige tahab Ta loomulikult tegutseda.
Kas mõistate? Loomulikult.
Loeme Efeslaste kirjast.
Efeslastele 4:14 -
"Et me ei oleks enam väetid lapsed,
keda pillutab ja kõigutab iga õpetusetuul,
et inimliku pettemänguga eksitusse kavaldada,
vaid et me tõtt rääkides armastuses kasvaksime
kõigiti selle sisse, kes on pea - Kristus.
Temas on kogu ihu liidetud kokku ja hoitakse koos
kõigi üksteist toetavate liikmete abil, nii nagu on iga üksikliikme ülesanne.
Sel viisil saab ihu kasvujõu iseenese ülesehitamiseks armastuses."
Ei ole vahet, kas keegi on kreeklane või juut,
etiooplane, iisraellane või venelane.
Kristuse ihu! Halleluuja! Ja kogudus vastab: - Aamen.
Issand õnnistagu meid!
Järgnevad kontaktandmed neile, kes soovivad toetada meie tööd.
Tõlge: Monika Jaaguri